Jelu beambi ulih baka
TUSUN KE-1 NYADI siti agi ensera ti ngeluluka ulah kitai mensia tang bechereminka bala sida jelu. Nitih ensera tu, enda mukai-mukai siku indu Ringin madah diri kena tabin. Nyau lama kelama makin pedis meh tudah. Meda baka nya bala sida Ringin lalu beguai begigaka orang ke bisi penemu berubat ba genturung menua sida dia, kelebih agi ba midan alai bala jelu begempuru lebuh dikangau datai ba siti gulu. Kijang ditanya, madah enda nemu; Manang Landak madahka lupung enda ingat dibai. Kera kumbai sida nemu, iya pan madah enda ga nemu, enda tau. Nyau kepuas ke begigaka orang ti nemu berubat, nya baru sida nanya Ukui. “Kati nuan wai, enda ga nemu begama?” ku Ringin nanya. “Suah ga aku diambi orang ngubat pemedis ke enda temu utai nganu baka enggi indai oran tu. Bisi maya semitan, bisi ga enda. Enggai ga tekelanjur bejaku,” ku Ukui. “Ubat meh aya. Tak majak gamal pemedis ibu tu,” ku bala sida Ringin. “Semadi sinuka kita meh, tang enggai nyadi berubat ba tengah midan tu,” ku tudah tuai. “Enti baka nya, barang endur ku nuan meh,” ku Ringin. Ninga nya, Ukui lalu mai indai Ringin ngagai teluk bandir, ngejang mimit ari bala orang mayuh. Datai dia baju indai Ringin lalu dibuka ngambika nyamai alai manang nya begama. “Akai-rai wai, idupka aku tu. Enda tan asai seput tu enti penyakit tak majak baka tu,” pia ku serabana indai Ringin.                               BERENGKAH BEGAMA Nya alai manang lalu berengkah begama; belabuh ari punjung pala ngagai bau. Tarit di jari, tangkap di buku siku. Kerebuk ba rusuk, ulangka tusu. Bacha ba dada, unsut ba perut. Nyau peluh meh tudang manang empa pemendar begama. Tang taja ngemendar nya, mengkang ga pemedis nya lalu enda temu senentang ke bendar. “Amat mar meh ngiga ngiga pun pemedis indai orang tu,” ku manang. “Gama dia meh wai. Anang irau, aku nyamai digama orang, enda geledi,” ku indai Ringin. Manang pan majak ga begama. Angkat jari ari pusat, melelat kebaruh agi. Makin lama, makin kebaruh agi ga sagam jari manang. Ensepi isi diri tak tepenat. Enda nemu asai utai nya tudah indai Ringin ngerijat angkat emggau panjung-panjung, ngebuka diri ari teluk bandir ti alai seduai begama nya. “Lapa ibu nya, kada enda jukat?” ku bala sida Ringin. Bala orang bukai pan sama begau; sekeda pan lalu nanya: “Nyamai ga asai udah begama ibu?” ku sida. “Gerai apa nya, ngasuh pedis agi,” pia ku tudah indai Ringin. “Ninga nuan tak manjung deh, gagaka diri udah gerai meh,” ku sida nimbal baru. “Ukai manjung gaga nya, manjung rari. Sapa deka digama orang asai nya. Ukai ngubat, lubang seput ti disagam,” pia ku tudah indai orang nya. “Ukai nya dia pemedis,” ku iya. Nyadi manang Ukui nya enda bemunyi tang mina nurun ke sungai empungas mua sambil masu jari. Benung sida begauka ulah manang Ukui nya, Rusa pan datai ga ba midan. “Laun amat nuan bakih. Nyau penat burit duduk nganti kita ke dudi. Kaki ngemanjai nya patut tegar agi ari kami bukai tang nadai utai ngelaun nya,” ku Landak. BETAMPUNG… Oleh TELESA EMPERAN 
See author's posts
